**Informatīvais ziņojums**

**“****Par Eiropas Savienības augsta līmeņa tūrisma ministru
2020. gada 28. septembra neformālajā video konferencē izskatāmajiem jautājumiem”**

Jau 2020.gada 27.aprīļa videokonferencē Eiropas Savienības (turpmāk -ES) dalībvalstu ministri un valdības pārstāvji, atbildīgie par tūrisma nozari pārrunāja īstenotos tūrisma nozares ārkārtas situācijas radītos izaicinājumus. Lielākā daļa no dalībvalstīm, tostarp, Latvija izcēla kritisko situāciju ar tūrisma operatoru un tūrisma aģentūru sektora likviditātes problēmām, to risināšanai piedāvājot piešķirt operatoriem tiesības pasažieriem un ceļotājiem izsniegt vaučerus kā alternatīvu atlīdzībai par atceltiem kompleksajiem ceļojumiem un transporta pakalpojumiem COVID-19 pandēmijas kontekstā. Tādējādi sabalansēti tiktu risināts komercdarbības pastāvēšanas un patērētāju tiesību aizstāvības jautājumus. Savukārt videokonferencē 2020.gada 20.maijā tika pārrunāts 13.maija Eiropas Komisijas paziņojumu “Tūrisms un transports 2020. gadā un pēc tā”, aptverotEiropasKomisijas (turpmāk – Komisija) rekomendācijas un vadlīnijas par tūrisma nozares saistīto nozaru jautājumiem, lai palīdzētu dalībvalstīm pakāpeniski atcelt ceļošanas ierobežojumus un ļautu tūrisma uzņēmumiem pēc vairākiem mēnešiem atkal atvērties, vienlaikus ievērojot nepieciešamos veselības aizsardzības pasākumus.

Ņemot vērā Eiropas tūrisma nozarē pastāvošo ārkārtas situāciju, Eiropas Savienības Padomes prezidentvalsts Vācija ir nolēmusi sasaukt augsta līmeņa neformālu konferenci, kurā piedalīsies ES par tūrismu atbildīgie ministri, lai dalītos pieredzē par pandēmijas ietekmi uz tūrisma nozari un apspriestu tūrisma politikas problēmas un lēmumus, kas jāpieņem nākotnē.

1. **Informācija par videokonferencē izskatāmajiem jautājumiem**

Tūrisma, transporta un robežu jautājumus regulē sarežģīts politikas ietvaru kopums, kas izstrādāts un tiek īstenots dažādos līmeņos – vietējā, reģionālā, valsts un Eiropas Savienības dalībvalstu mērogā. Vācija, uzņemoties ES Padomes prezidentūru, vēlas pievērst pastiprinātu uzmanību vīrusa COVID-19 pandēmijas izraisītajai ietekmei tūrisma nozarē Eiropas Savienībā. Uzsverot, ka pašlaik Eiropā tiek konstatēti arvien vairāk jaunu inficēšanās gadījumu, Vācija vēlas kopīgi rast risinājumus, kā vislabāk turpināt nozares atdzīvināšanas procesu un izveidot noturīgāku tūrisma nozari.

Vīrusa COVID -19 krīze ir īpaši smagi ietekmējusi tūrismu un ceļojumu nozari un ir svarīgi uzsvērt, ka vairāk nekā 12 % Eiropas iedzīvotāju ir atkarīgi no tūrisma komercdarbībā gūtajiem finanšu līdzekļiem. Tādēļ Vācija norāda, ka Eiropas valstu valdībām ir liela atbildība tūrisma nozares atveseļošanās procesa veicināšanā, izvairoties no robežu slēgšanas Eiropā. Pieaugošais infekcijas gadījumu skaits dažos Eiropas reģionos un visā pasaulē, kas pārsniedz kritiskās robežvērtības, rada nemitīgus un atjaunotus ceļošanas ierobežojumus un kavē atveseļošanos procesus tūrisma nozarē. Uzticēšanās drošiem galamērķiem ir būtisks faktors, lai ilgtermiņā stimulētu un uzturētu Eiropas Savienības pilsoņu vēlmi ceļot arī ārpus valsts robežām.

2020. gada 28. septembra Eiropas Savienības augsta līmeņa tūrisma ministru neformālajā video konferencē plānots izskatīt sekojošus jautājumus:

**1) Kādi lēmumi par tūrisma politiku ir vajadzīgi valstu un Eiropas līmenī, lai mazinātu pandēmijas ietekmi uz tūrismu, lai padarītu ceļojumus Eiropā drošus un veicinātu ceļošanu uz Eiropu, kā arī padarītu tūrisma nozari noturīgāku?**

**2) Papildu plānots pārrunāt procedūras un informācijas pieejamību attiecībā uz ceļošanas ierobežojumiem un brīdinājumiem par ceļošanu.**

**2. Latvijas nostāja**

Latvija videokonferences ietvaros plāno informēt par kritisko situāciju visos tūrisma sektoros (tūrisma operatoru, tūrisma aģentu, tūristu mītņu, sabiedriskās ēdināšanas) Latvijā.

Vēl 2019. gadā tūrisma eksports veidoja 907 miljonus EUR jeb 5% no visa Latvijas eksporta. Tūrisma ieguldījums Latvijas IKP sastāda aptuveni 4,6% no IKP. Covid-19 pandēmijas dēļ 2020.gads nav veiksmīgs tūrisma attīstībai gan Latvijā, gan pasaulē. Lai gan kopumā ekonomika varētu atgriezties pirmskrīzes līmenī jau ap 2021/22. gadu, pilnīga atkopšanās tūrisma nozarēs varētu būt vērojama vien ar vairāku gadu nobīdi - tūrisma un ēdināšanas sektorā ap 2026. gadu.

2020. gada 2. ceturksnī Latvijas tūristu mītnēs apkalpoti 170,8 tūkst. ārvalstu un vietējo viesu, kas ir par 78,1 % mazāk nekā 2019. gada 2. ceturksnī. Salīdzinot ar iepriekšējā gada attiecīgo periodu, viesu pavadīto nakšu skaits samazinājies par 74,7 % un bija 373,4 tūkst. nakšu.

Pēc 12. martā valstī izsludinātās ārkārtas situācijas viesu skaits turpināja kristies arī 2. ceturkšņa mēnešos, vislielāko samazinājumu sasniedzot aprīlī (kritums par 93,6 %). 2020. gada 2. ceturksnī apkalpoti 62 tūkst. ārvalstu viesu, kas ir par 88,7 % mazāk nekā pagājušā gada 2. ceturksnī, savukārt ārvalstu viesu pavadīto nakšu skaits samazinājies par 84,9 % un bija 159,7 tūkst. nakšu. No ārvalstu viesiem 71 % jeb 44,1 tūkst. bija no kaimiņvalstīm –Lietuvas (39,1 %), Igaunijas (29,4 %), Krievijas (2,4 %) un Baltkrievijas (0,2 %).Savukārt, no Somijas (4 tūkst.), no Vācijas (2,9 tūkst.), no Kanādas (2,8 tūkst.) un no Polijas (1 tūkst.). [[1]](#footnote-2)

Latvija uzskata, ka sabiedrības veselība saglabājas kā prioritāte, vienlaikus tiecoties uz sabalansētu pieeju, lai nodrošinātu ekonomikas atjaunošanu un Šengenas zonas integritāti. Tāpat Latvija aicinās Eiropas Komisiju strādāt pie vienotiem principiem un to piemērošanas prasībām.

Eiropas un pasaules ekonomika nespēj funkcionēt bez drošiem transporta pakalpojumiem. Latvija piedalās Vācijas prezidentūras organizētajās diskusijās par dalībvalstu koordināciju COVID-19 ierobežojošo pasākumu noteikšanā. Š.g. 22. septembra ES Vispārējo lietu padomē tiek plānota viedokļu apmaiņa par Prezidentūras izplatīto Progresa ziņojumu, kurā indicētas jomas, kurās panākts progress, kā arī jomas, kur diskusijas ir jāturpina. Latvija novērtē Prezidentūras sagatavoto Progresa ziņojumu, un norāda, ka koordinācijai jābūt pakāpeniskai un tā jāsāk ar jomām, kur iespējams panākt dalībvalstu kopīgu izpratni (dati un komunikācija). Saredzams, ka sensitīvas diskusijas gaidāmas par kopīgu riska zonu noteikšanu un ierobežojošajiem pasākumiem. Jānorāda, ka 4. septembrī EK publicēja priekšlikumu Padomes rekomendācijai, kurā piedāvā dažādus elementus ES līmeņa kopīgo risku analīzei un ieteikumus dalībvalstīm gatavojot nacionālos ierobežojumus. Diskusijas par Komisijas priekšlikumu nav notikušas. paziņojumiem rosināt un izmantot elastīgu, pakāpenisku pieeju nolūkā atjaunot neierobežotu pārvietošanās brīvību un vienotus principus starptautisko pasažieru pārvadājumu jomā, no vispārējiem ierobežojumiem pārejot uz mērķtiecīgākiem pasākumiem (t.sk. pētījumos balstītu testēšanas modeli), kas papildinātu fiziskās distancēšanās pasākumus, gadījumu izsekošanu un testēšanu. Šai pieejai būtu jāļauj koncentrēties uz riska avotiem un vienlaikus jāveicina pakāpeniska atgriešanās pie ierastām ekonomikas un ikdienas darbībām. Latvijas ieskatā pastāv vairāki risinājuma varianti, ar kuriem būtu iespējams pakāpeniski risināt vienlīdz pastāvošās sabiedrības veselības aizsardzības funkciju, gan saglabāt ekonomiski aktīvo - tostarp aviācijas un tūrisma nozaru darbību, kas katra kopējā IKP devumā sastāda – attiecīgi 3,5 un 4,6 %.

Latvija vēlas vērst uzmanību uz jautājumiem, kas saistīti ar darbaspēka situāciju tūrisma un saistītajās nozarēs. Prognozes liecina, ka aktivitāti darba tirgū izdosies atjaunot nākamo 1-2 gadu laikā, tomēr daudzās no tieši skartajām nozarēm, tostarp tūrisma nozarē, darbavietu skaits var ilgstoši neatgriezties pirmskrīzes līmenī. COVID-19 krīze ir paātrinājusi arī ekonomikas digitalizācijas tendences un darbavietu automatizāciju, līdz ar to jaunā darbavietu un prasmju struktūra var atšķirties no tās, kāda tā bija pirms krīzes, kas īpaši ir aktuāli tūrisma nozarei kā darbaspēka ietilpīgai nozarei. Atgriešanās pie iepriekšējā nav iespējama un nozares atgūšanās lielā mērā ir saistīta ar to, cik ātri tās spēs pielāgot savus biznesa modeļus jaunajai situācijai un jaunajām tirgus vajadzībām. Esošā krīze lielā mērā ir saistīta ar straujām globālā pieprasījuma paradigmas izmaiņām, līdz ar to strukturālie efekti var saglabāties arī pēc krīzes pārvarēšanas.

Papildu tam Latvija videokonferences ietvaros plāno ziņot par situāciju ar starptautiskā telpā atzinīgi vērtēto Baltijas valstu sadarbību[[2]](#footnote-3), kad 15.maijā stājās spēkā Latvijas, Igaunijas un Lietuvas saprašanās memorands, kurā Baltijas valstis vienojās savstarpēji atcelt ieceļošanas ierobežojumus un nodrošināt Baltijas valstu iedzīvotāju brīvu pārvietošanos ar sauszemes, jūras vai aviotransportu. Situācija ir mainījusies un šobrīd, lai nodrošinātu nozaru (transporta, tūrisma) darbības nepārtrauktību un konkurētspēju, arī kaimiņvalstu pieņemto lēmumu kontekstā, Baltijas valstīm būtu jāvienojas par kopīgu pieļaujamo kumulatīvo rādītāju, kad ceļotājiem vajadzētu palikt pašizolācijā, atgriežoties mītnes zemē, kā arī citiem efektīvākiem epidemioloģiskās drošības pasākumiem, lai veicinātu ekonomisko sadarbību.

Attiecībā uz komunikāciju un informācijas apmaiņu starp ES dalībvalstīm un komunikāciju ar sabiedrību, EM uzsver tās nepieciešamību visos līmeņos, atzīmē nozīmi par tās savlaicīgumu. Dalībvalstīm ir jāinformē sabiedrība un iesaistītās puses cik āri iespējams pirms vispārējo izmaiņu stāšanos spēkā, taču komersantiem ir nepieciešama pārskatāma prognoze. EM atbalsta vispārējo nosacījumu – informācijai jābūt pieejamai vismaz 24 stundas pirms konkrētie mēri stājas spēkā, vienlaikus ārkārtas situācijām saglabājot elastību. EM atbalsta priekšlikumu sistemātiski izmantot Re-Open EU interneta vietni publiskajai komunikācijai.

**Latvijas delegācija**

Delegācijas vadītājs: **Jurģis Miezainis**, Ekonomikas ministrijas parlamentārais sekretārs

Iesniedzējs:

Ekonomikas ministrs J.Vitenbergs

Vīza:

Ekonomikas ministrijas valsts sekretārs E.Valantis

Kalniņa, 67013162

Ilona.Kalnina@em.gov.lv

1. Pēc Centrālās statistikas pārvaldes datiem [↑](#footnote-ref-2)
2. 15.maija Latvijas, Igaunijas un Lietuvas saprašanās memorandu, kurā Baltijas valstis vienojās savstarpēji atcelt ieceļošanas ierobežojumus un nodrošināt Baltijas valstu iedzīvotāju brīvu pārvietošanos ar sauszemes, jūras vai aviotransportu. [↑](#footnote-ref-3)